„Sub semnul iubirii…cântece și scrieri de odinioară” la Muzeul Memorial „Mihail Kogălniceanu”
2025-02-25 16:00 - 17:00 (Europe/Bucharest)
Complexul Muzeal Naţional „Moldova” Iaşi – Muzeul de Istorie a Moldovei – Muzeul Memorial „Mihail Kogălniceanu, în parteneriat cu Centrul Județean pentru Conservarea și Promovarea Culturii Tradiționale Iași, organizează marți, 25 februarie 2025, începând cu ora 16.00, evenimentul cultural intitulat „Sub semnul iubirii… cântece și scrieri de odinioară”.
Acest proiect își propune să aducă în atenția publicului câteva scrieri de tinerețe semnate de Mihail Kogălniceanu, oferind o frescă socială detaliată, plină de povești de iubire și descrieri ale societății ieșene din secolul al XIX-lea. Aceste scrieri surprind atât frumusețea, cât și complexitatea formelor de loisir ale protipendadei din acea perioadă, alături de o atmosferă satirică ce subliniază trăsături ale unei lumi aflate în continuă schimbare.
„Vă invităm să participați la acest eveniment cultural unic, care va pune în lumină legătura strânsă dintre literatură și muzică, dintre trecutul și prezentul nostru, printr-o evocare a vremurilor de odinioară, aducând în prim-plan teme ce ne sunt, încă, apropiate”, declară Andrei Apreotesei, managerul Complexului Muzeal Național „Moldova” Iași.
Vor fi prezentate și câteva aspecte din viața muzicală a Principatelor, cu accent pe perioada în care muzica orientală și populară dominau gusturile boierimii. Muzica ascultată de elite era, în prima jumătate a secolului al XIX-lea, de factură orientală și populară, interpretată de tarafuri de lăutari și de muzicile otomane ale curții domnești. Pe la mijlocul secolului se deschide apetitul boierimii pentru muzica occidentală. Astfel, la balurile și „adunările dănțuitoare” din saloanele boierești răsunau laolaltă muzica orientală, cea tradițională și muzica occidentală.
Corul „Răsunete”, cu un repertoriu din arhiva Centrului Județean pentru Conservarea și Promovarea Culturii Tradiționale Iași, va adăuga o notă de rafinament și autenticitate evenimentului, având ca temă iubirea, dorul și relațiile umane, sentimentale, ce au traversat secolele și care au rămas o sursă de inspirație pentru tradițiile muzicale ale regiunii.
Vă așteptăm cu drag la Muzeul Memorial „Mihail Kogălniceanu” într-un cadru ce va reanima atmosfera saloanelor din casele boierești din veacul al XIX-lea.

Concert la Palat: „Chopin 215”, susținut de pianistul Sergiu Tuhuțiu
2025-02-25 19:00 - 20:00 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Ateneul Național din Iași invită publicul la un nou eveniment sub genericul „Concert la Palat”: „Chopin 215”, susținut de pianistul Sergiu Tuhuțiu.
Concertul va avea loc în Holul de Onoare al Palatului Culturii, marți, 25 februarie 2025, începând cu ora 19.00.
Bilete, pe site-ul organizatorului principal al acestui eveniment: Ateneul Național din Iași

„Mărțișorul - Simbol și Tradiție” în Piața Unirii din Iași Ediția a X-a, 27 februarie – 2 martie 2025
2025-02-27 10:00 - 2025-03-02 19:00
Peste 30 de meşteri populari din Moldova şi din alte zone etnografice ale ţării, precum și din Republica Moldova și Ucraina vor fi prezenți la cea de-a X-a ediție a evenimentului „Mărțișor – Simbol și Tradiție”, desfăşurat în perioada 27 februarie – 2 martie 2025, în Piața Unirii din Iaşi.
Organizat de Asociaţia „ART-Meşteşugurile Prutului” Iaşi, în parteneriat cu Primăria Municipiului Iaşi, Muzeul Etnografic al Moldovei din cadrul Complexului Muzeal Național „Moldova” Iași, Asociația Societăților Imobiliare din Moldova (ASIM), Ateneul Național Iași, Asociația „Dialog Pentru Dezvoltare” – Iași și Centrul de Informare Turistică Iași, evenimentul continuă demersurile de promovare a celei mai cunoscute sărbători a primăverii.
Mărțișorul, simbol tradițional românesc inclus în lista Patrimoniului Cultural Imaterial al Umanității – UNESCO, aduce în mijlocul comunității meșteri populari care continuă tradiția, respectând toate cerințele etnografice, de la materii prime folosite, până la simboluri, tehnică de lucru, cromatică arhaică etc. „Timp de patru zile, invităm publicul să se bucure de o atmosferă sărbătorească, dar și de lucru şi de comunicare între generații, pentru că vom povesti despre obiceiurile și tradițiile noastre strămoșești, prin intermediul semnificației mărțișorului tradițional și a tehnicilor de confecționare a acestuia”, subliniază Silvia Cozmîncă, președinta Asociaţiei „ART-Meşteşugurile Prutului” Iași.Vizitatorii vor găsi la standurile meșterilor populari mărțișoare tradiționale, precum și obiecte specifice fiecărui meșteșug, care pot constitui cadouri de primăvară.
„Nu ratați întâlnirea cu acești meșteri populari valoroși, care reușesc, în fiecare an, să aducă primăvara mai aproape și să ne transmită dragostea lor pentru tradiții și obiceiuri”, afirmă Andrei Apreotesei, manager al Complexului Muzeal Național „Moldova” Iași.
O secțiune specială este dedicată atelierelor educaționale pentru copii, privind istoria, legendele și tehnicile confecționării mărțișorului tradițional, susținute de specialiști ai Muzeului Etnografic al Moldovei.
Vă așteptăm cu drag!

Nu vrem coadă la bilete!
2025-03-01 10:00 - 2025-03-10 17:00
Pentru a veni în întâmpinarea iubitorilor de muzee și a celor care doresc să participe la evenimentele culturale desfășurate în spațiile muzeale, Complexul Muzeal Național „Moldova” Iași aduce în atenția publicului oportunitatea de a achiziționa online toate categoriile de bilete.
Palatul Culturii din Iași se bucură de un număr din ce în ce mai mare de vizitatori, cu toate acestea, conducerea instituției nu dorește încurajarea cozilor la bilete.
„Le mulțumim tuturor celor care vin să viziteze Palatul Culturii și muzeele din cadrul Complexului Muzeal Național «Moldova» Iași. Totodată, credem că este de datoria noastră să venim în întâmpinarea lor și să evităm situațiile în care, în loc să vizităm muzeele, stăm la coadă la bilete”, apreciază Andrei Apreotesei, manager Palatul Culturii din Iași – Complexul Muzeal Național „Moldova”.
Sistem unic în țară!
„De aceea, implementăm un sistem unic în țară și invităm iubitorii de artă și de frumos să achiziționeze biletele online. Vor constata că va fi mult mai ieftin să-ți cumperi bilet online, decât de la casierie – de exemplu, dacă la casierie este 30 de lei biletul, în online va fi 25. Este o reducere semnificativă, tocmai ca o idee de încurajare de a economisi și bani, și timp pe care poți să-l petreci în muzeele noastre. Așadar, vă încurajăm să veniți în număr cât mai mare, să beneficiați din plin de această oportunitate”, subliniază Andrei Apreotesei.
Bani mai puțini, timp mai mult de vizitare!
Începând cu data de 1 martie 2025, toate categoriile de bilete pentru muzee și evenimente din cadrul Complexului Muzeal Național „Moldova” pot fi achiziționate de pe platforma de ticketing Muzeu.ro.
De asemenea, informațiile sunt disponibile pe site-ul www.palatulculturii.ro..

Lansare de carte: „Nunta partizanului cu moartea”
2025-03-01 13:00 - 14:30 | Muzeul Unirii Iași, Str. Alexandru Lăpușneanu nr. 14, Iași, România
Sâmbătă, 1 martie 2025, de la ora 13.00, la Muzeul Unirii din cadrul Complexului Muzeal Național „Moldova” va avea loc lansarea la Iași a cărții „Nunta partizanului cu moartea. Mărturiile lui Nicolae Ciurică despre rezistența armată anticomunistă din Munții Banatului și ai Mehedințiului”, semnată de Răzvan Gheorghe și Nicolae Ciurică (Editura Ratio et Revelatio, 2024).
Întâlnirea cu publicul ieșean va fi moderată de scriitorul și jurnalistul Răzvan Gheorghe, co-autor al volumului și inițiatorul acestui eveniment, invitați fiind Cristian Prisecaru, regizor și producător de film ieșean, care l-a intervievat în trecut pe Nicolae Ciurică, și Silvian-Emanuel Man, președinte de onoare al Ligii Studenților – LS Iași.
Volumul memorialistic este rezultatul a peste 10 ani de studiu și de interviuri cu Nicolae Ciurică (și nu numai), ultimul supraviețuitor al grupării colonelului Ion Uță, fost deținut politic pentru 10 ani și totodată ultim partizan în viață al României.
Istoricul Marius Oprea punctează în introducerea acestei cărți, despre singurul supraviețuitor dintre cei care au luptat în munții României: „Amintirile lui nu sunt contaminate de povestirile de celulă și nici falsificate, în declarații smulse la Securitate. Sunt unice și valoroase prin unicitatea lor. Este, practic, ultima dintre mărturiile posibile ale acestei categorii de eroi, care au trăit nebăgați în seamă, printre noi”.
La acest eveniment, intrarea este liberă, în limita locurilor disponibile.

O nouă ediție a proiectului cultural-educativ „Portativul tânărului artist”
2025-03-03 17:00 - 18:30
Muzeul Ştiinţei și Tehnicii „Ştefan Procopiu” din cadrul Complexului Muzeal Naţional „Moldova” Iaşi, având ca parteneri Universitatea Națională de Arte „George Enescu” Iași, Colegiul Naţional de Artă „Octav Băncilă” Iași, Asociația Crescendo Events, organizează luni, 3 martie 2025, ora 17.00, la Palatul Culturii – Sala „Henri Coandă”, o nouă ediție a proiectului cultural-educativ „Portativul tânărului artist”.
Inițiat în anul 2017 și coordonat de Carmen Zaharia – Danicov, profesor la Colegiul Naţional de Artă „Octav Băncilă” și dr. ing. Monica Nănescu, șef al Muzeului Ştiinţei şi Tehnicii „Ştefan Procopiu”, proiectul oferă elevilor, studenților și cadrelor didactice din învățământul vocațional ieșean posibilitatea de a performa în spații scenice neconvenționale. Astfel, muzeul devine o adevărată esplanadă culturală, destinată dezvoltării și lansării noilor talente în domeniul muzicii, artelor dramatice și coregrafice.
„Acest eveniment promite să aducă în prim-plan talentul și creativitatea tinerelor talente ieșene, fiind o oportunitate deosebită pentru aceștia de a-și demonstra talentul în fața unui public larg, într-un cadru cultural deosebit”, subliniază Andrei Apreotesei, manager Palatul Culturii – Complexul Muzeal Național „Moldova” Iași.
Programul acestei ediții, intitulată „Armonii de primăvară”, include un recital vocal-instrumental susținut de: Maria Adelina Darie, Gabriel Picincu-Hobjilă, Iarina Leahu, Alexia Sahaidac, Theodor Stroiu, Denisa-Ștefania Cazaciuc, elevi ai Colegiului Național de Artă „Octav Băncilă” Iași, coordonați de prof. dr Veaceslav Bînzari și prof. Diana Aurelia Neacșu. Invitații evenimentului vor fi Vlad Aruxandei, Teodor Dănilă, Alexandru Suleac, Gheorghe Bilinciuc, Ovidiu Manolache, coordonați de conf. univ. dr. Ionuț Urdeș. Acompaniază la pian: prof. Vlad Gheorghiu, Eduard-Florin Botez și conf. univ. dr. Andrei Hrubaru-Roată.
Intrarea este liberă, în limita locurilor disponibile.

Concert la Palat: „Duo Serafim” - Ștefan Cazacu și Mircea Marian
2025-03-04 19:00 - 20:00 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Ateneul Național din Iași organizează un nou eveniment sub genericul „Concert la Palat”: „Duo Serafim – Ștefan Cazacu și Mircea Marian”.
Concertul va avea loc în Holul de Onoare al Palatului Culturii, marți, 4 martie 2025, începând cu ora 19.00.
Bilete, pe site-ul organizatorului principal al acestui eveniment: Ateneul Național din Iași

Recital susținut de clarinetistul Petru Pane și pianistul Daniel Dumitrașcu
2025-03-06 19:00 - 20:00
În cadrul proiectului „Moștenitorii României muzicale”, joi, 6 martie 2025, de la ora 19.00, în Sala „Henri Coandă” de la Palatul Culturii, va avea loc un recital susținut de clarinetistul Petru Pane și pianistul Daniel Dumitrașcu.
Evenimentul face parte din turneul care se va încheia pe 10 martie la Ateneul Român din București și reprezintă unul dintre beneficiile profesionale acordate câștigătorilor bursei „Moștenitorii României muzicale”, unul dintre proiectele dezvoltate de Radio România Muzical, alături de Rotary Club Pipera. Petru Pane este acompaniat de pianistul Daniel Dumitrașcu, și el participant la bursa „Moștenitorii României muzicale”.

Programul cuprinde lucrări precum: „Piesele-fantezii op. 73” de Robert Schumann, „Sonata op. 120 nr. 1” de Johannes Brahms, „Sonata op. 167” de Camille Saint-Saëns și „Rapsodia nr. 1” de Claude Debussy.

Concert „Suflet de femeie”: Marina Porumb, Liviu Muntean și Ina Cristea
2025-03-08 18:00 - 19:00 | Palatul Culturii Iași – Sala „Ștefan Procopiu”
Sâmbătă, 8 martie 2025, ora 18.00, în Sala „Ștefan Procopiu” de la Palatul Culturii, vă invităm la un nou concert: „Suflet de femeie”, susținut de soprana Marina Porumb, tenorul Liviu Muntean și pianista Ina Cristea.
Programul concertului include arii celebre, duete și piese pentru pian:
• Aria Gabrielei „Bun găsit lăcaş de vise” din opereta „Sânge vienez” de Johann Strauss• Aria „Când săracul tatăl meu” din opereta „Vânzătorul de păsări” de Carl Zeller• „Vilja lied” din opereta „Văduvă veselă” de Franz Lehar• Duet Hanna – Danillo „Lippen schweigen” din opereta “Văduvă veselă” de Franz Lehar• „Non ti scordar di me” canzoneta Claudio Villa• Aria Dochitei „Te-ai dus iubite” din opereta „Crai nou” de Ciprian Porumbescu• Preludiu op. 1, nr. 7 de Karol Szymanowski• „Caruso” canzoneta de Lucio Dalla• Aria „Si, mi chiamano Mimi” din opera „La boheme” de Giacomo Puccini• „La danza”, canzonetă de G. Rossini• Aria Silviei „Heia in den Bergen” din opereta „Silvia” de E. Kalman• Duet Rodolfo – Mimi „O soave fanciulla” din opera „La boheme” de Giacomo Puccini.
Bilete online în rețeaua iaBilet, aici.
Vă așteptăm să celebrăm împreună Ziua Femeii!

Manifestarea omagială IN MEMORIAM Acad. Bogdan C. Simionescu (1948- 2024)
2025-03-12 12:00 - 13:30
Muzeul Ştiinţei şi Tehnicii „Ştefan Procopiu” din cadrul Complexului Muzeal Naţional „Moldova” Iaşi organizează miercuri, 12 martie 2025, începând cu ora 12.00, la Muzeul „Poni-Cernătescu”, situat pe strada Mihail Kogălniceanu nr.7B, manifestarea omagială IN MEMORIAM Acad. Bogdan C. Simionescu (1948-2024).
Profesor de „Știința polimerilor” la Departamentul Polimeri naturali și sintetici din cadrul Universității Tehnice „Gheorghe Asachi” din Iași, timp de câteva decenii, Bogdan C. Simionescu a fost șeful Catedrei de macromolecule la aceeași universitate (1996-2003) și profesor asociat al Universității Politehnica din București (1994-2006).
De asemenea, a fost conducător de doctorat la Universitatea Tehnică „Gheorghe Asachi” din Iași și la Institutul de Chimie Macromoleculară „Petru Poni” din Iași, îndrumând peste 45 de specialiști în domeniul chimiei. Temele sale principale de cercetare au fost: chimia compușilor macromoleculari, fizica polimerilor, tehnologia compușilor macromoleculari, bazele fizico-chimice ale polimerilor naturali și sintetici, biopolimeri și materiale inteligente, polimeri biologic activi.
În paralel cu activitatea didactică, a fost cercetător științific în cadrul Institutului de Chimie Macromoleculară „Petru Poni” din Iași, pe care l-a condus în calitate de director în perioada 2000-2014. Sub coordonarea sa, institutul a dezvoltat colaborări științifice cu instituții și personalități ale chimiei din întreaga lume, obținând un titlu de excelență în cercetare la nivel european. Activitatea sa științifică include peste 400 lucrări, dintre care peste 350 publicate în reviste internaționale, cărți și capitole tipărite la prestigioase edituri din străinătate, precum și brevetele de invenție obținute. A fost ales membru corespondent al Academiei Române în anul 2000, pentru ca în 2009 să devină și membru titular, iar ulterior vicepreședinte al acestei prestigioase instituții în două mandate (2014-2022). În 2015 a fost decorat de Președinția României cu Ordinul național „Steaua României” în grad de Cavaler.
În deschiderea manifestării omagiale va avea loc un microrecital susținut la vioară de Denis Strugari, elev la Colegiul Național de Artă „Octav Băncilăˮ Iași, îndrumător prof. Lucian Iacob.
Programul acestui eveniment va include evocări susținute de distinse personalități ale științei și culturii, precum: dr. Lăcrămioara Stratulat, Director General Adjunct la Complexul Muzeal Național „Moldovaˮ Iași; acad. Victor Spinei, Președintele Secției de Științe Istorice și Arheologie, Academia Română; dr. Maria Cazacu, membru corespondent al Academiei Române, Institutul de Chimie Macromoleculară „Petru Poniˮ, Iași; prof. Laurentiu Şoitu, Universitatea „Alexandru Ioan Cuzaˮ Iași; dr. Călin Deleanu, Institutul de Chimie Organică și Supramoleculară „Costin D. Nenițescuˮ București.
„Vă invităm la acest eveniment cultural dedicat unei personalități marcante a chimiei românești și internaționale și mentor al multor generații de chimiști, academicianul Bogdan C. Simionescu”, declară Andrei Apreotesei, manager Palatul Culturii – Complexul Muzeal Național „Moldova” Iași.
Cu acest prilej va avea loc inaugurarea microexpoziției omagiale „Acad. Bogdan C. Simionescu – Restituiri” dedicate reputatului om de știință ieșean, pe care publicul o va putea regăsi în circuitul muzeal al Muzeului „Poni-Cernătescu”, deschis de marți până sâmbătă, între orele 10.00 – 17.00 (accesul ultimului vizitator la 16.30).
Organizat în parteneriat cu Institutul de Chimie Macromoleculară „Petru Poni” Iași și Colegiul Național de Artă „Octav Băncilă” Iaşi, evenimentul cultural se înscrie firesc în suita de manifestări omagiale dedicate marilor personalităţi care şi-au înscris cu cinste numele în istoria ştiinţei şi tehnicii din România.

Vernisajul expoziției „145 de ani de relații diplomatice între România și Italia”
2025-03-14 12:00 - 13:00
Complexul Muzeal Național „Moldova” Iași – Muzeul de Istorie a Moldovei, în parteneriat cu Ministerul Afacerilor Externe al României și Ambasada Italiei la București invită publicul să viziteze expoziția „145 de ani de relații diplomatice între România și Italia”, deschisă în perioada 14 martie – 22 aprilie 2025, la Palatul Culturii.
Vernisajul va avea loc vineri, 14 martie 2025, începând cu ora 12.00, în spațiul Muzeului de Istorie a Moldovei. Din partea Ambasadei Italiei la București va participa Vincenzo Tamarindo, Secretar I Afaceri Culturale și Șef al Cancelariei Consulare, iar din partea Ministerului Afacerilor Externe al României, Doru Liciu, șeful Arhivelor Diplomatice.
Reunind fotografii, documente de arhivă și monede vechi italiene, ilustrative pentru relațiile bilaterale, expoziția dedicată aniversării a 145 de ani de relații diplomatice între România și Italia este elaborată de Arhivele Diplomatice ale Ministerului Afacerilor Externe al României și Arhiva istorico-diplomatică a Ministerului Afacerilor Externe și Cooperării Internaționale al Republicii Italiene, în colaborare cu Ambasada Republicii Italiene în România.
La inițiativa Ambasadei României la Roma, o expoziție similară a fost prezentată și în Italia, la Camera Deputaților din Parlamentul Italiei, în octombrie 2024, fiind vernisată în prezența Excelenței Sale Doamna Gabriela Dancău, Ambasadoarea României în Italia.
Istoria relațiilor diplomatice dintre cele două țări a debutat pe 6 decembrie 1879, când primul trimis şi ministru plenipotenţiar al Italiei, Giuseppe Tornielli, își prezenta scrisorile de acreditare Regelui Carol I. Pe 15 februarie 1880, Nicolae Kretzulescu, primul trimis şi ministru plenipotenţiar al statului român, îşi prezenta, la rândul său, scrisorile de acreditare Regelui Umberto I. Relațiile diplomatice dintre România și Italia au fost ridicate la rang de ambasadă în 1964.
„Invităm publicul să urmărească momente importante din cronologia acestei istorii a relațiilor diplomatice româno-italiene, care relevă cât de valoroase sunt astfel de parteneriate, atât din punct de vedere istoric, cât și în plan social și cultural”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Expoziția „145 de ani de relații diplomatice între România și Italia” poate fi vizitată până pe 22 aprilie 2025, în timpul programului standard de vizitare a muzeelor din Palatul Culturii, de miercuri până duminică, în intervalul orar 10.00 – 17.00.
Vă așteptăm cu drag!

Lansare de carte la Muzeul Memorial „ Mihail Kogălniceanu”
2025-03-15 12:00 - 13:30
Complexul Muzeal Național „Moldova” Iași și Societatea Scriitorilor Fără Frontiere din Iași vă invită la un eveniment special dedicat lansării volumului „Fermoarul cerului. Vindecare și descoperire de sine, prin postul doar cu apă”, semnat de Nicolae Hulpoi, care va avea loc sâmbătă, 15 martie 2025, la ora 12.00, la Muzeul Memorial „Mihail Kogălniceanu” (Str. Mihail Kogălniceanu, nr. 11).
Cartea, apărută la Editura PRINTHAUS Iași în 2024, va fi prezentată de Elena Mândru, președintele Societății Scriitorilor Fără Frontiere, în prezența autorului, teologul Nicolae Hulpoi, care va susține o prelegere despre experiența personală a postului doar cu apă și beneficiile acestuia asupra trupului și spiritului.
„Vă așteptăm cu drag să fiți alături de noi pentru o experiență culturală deosebită, ce îmbină literatura, muzica și descoperirea sinelui”, declară Andrei Apreotesei, manager Palatul Culturii – Complexul Muzeal Național „Moldova” Iași.
Evenimentul va fi completat de un program muzical de excepție cu soprana Marina Porumb, tenorul Liviu Muntean și acompaniamentul pianistic al Inei Cristea. De asemenea, epigramistul Vasile Larco va adăuga o notă de umor și voie bună acestei întâlniri.
Moderatori: Elena Mândru, președintele Societății Scriitorilor Fără Frontiere, și muzeograf Mihaela Tudose.

Opera Națională Română Iași - un nou eveniment din seria „Concert la Palat”
2025-03-18 18:30 - 19:30
Complexul Muzeal Național „Moldova” Iași, în parteneriat cu Opera Națională Română Iași, invită publicul la un nou eveniment din seria „Concert la Palat”.
Evenimentul va avea loc marți, 18 martie 2025, începând cu ora 18.30, în Holul de Onoare al Palatului Culturii din Iași, programul cuprinzând pagini celebre din muzică de film și musical.
Interpretează soliștii vocali Diana Bucur, Nicoleta Maier, Angelica Solomon, Diana lonescu, Antonia Cucerenco, Ovidiu Manolache, Alexandru Savin și artiștii instrumentiști Radu Cotoman (vioară), Emerich Ghercă (violoncel), Andrei Druță (nai), Iulian Croitoriu (acordeon) și Adina Alupei (pian).
Concertul se va bucura și de participarea Orchestrei de cameră a Universității Naționale de Arte „George Enescu” Iași, dirijor: Marius Mădălin Munteanu.
Vă invităm să urmăriți detaliile pe site-ul instituției partenere și vă așteptăm cu drag!
Bilete: Opera Națională Română Iași

Recital cameral: „Armonii în oglindă”
2025-03-22 17:00 - 18:30
Complexul Muzeal Național „Moldova” Iași, în parteneriat cu Universitatea Națională de Arte „George Enescu” Iași – Facultatea de Interpretare, Compoziție și Studii Muzicale Teoretice, invită publicul să se bucure de o nouă întâlnire cu muzica lirică, în cadrul recitalului „Armonii în oglindă”, susținut de studenți de la Clasa de Canto a lect. univ. dr. Lăcrămioara Hrubaru-Roată.
Evenimentul va avea loc sâmbătă, 22 martie 2025, de la ora 17.00, în Sala „Henri Coandă” de la Palatul Culturii. „Ca de fiecare dată, invităm cu bucurie publicul în acest spațiu extraordinar, să descopere tineri artiști talentați și să se lase inspirați de frumusețea muzicii”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Programul recitalului include arii și duete celebre, interpretate de studenții: Nicoleta Honciuc, Flaviana Lica, Ciprian Rusu, Elena Şvedchi, Denisa Bârzu, Antonia Cucerenco, Iustina Bulimar, Lucia Deliu, Lucian Dolhăscu, Ana Dragu, Claudia Ichim, Adriana Iacob, Beniamin Moraru, Eduard Benedic, Gabriel Nastasă. La pian, lect. univ. dr. Constantina Stoica-Cristea și conf. univ. dr. Andrei Hrubaru-Roată.
Invitații speciali ai acestui eveniment sunt Ovidiu Manolache (clasa Conf. univ. dr. Ionuț Urdeş) și Petru Pavel, artist liric de la Opera Națională Română Iași.
Intrarea este liberă, în limita locurilor disponibile. Vă așteptăm cu drag!

Concert la Palat: „Poème D’amour” - Angelica Solomon, Ciprian Oloi, Patricia Iacob, Gabriel Bîrjovanu
2025-03-25 19:00 - 20:00 | Palatul Culturii – Sala Voievozilor
Complexul Muzeal Național „Moldova” Iași, în parteneriat cu Ateneul Național din Iași organizează un nou eveniment sub genericul „Concert la Palat”: „Poème D’amour”, susținut de Angelica Solomon (voce), Ciprian Oloi (pian), Patricia Iacob (vioară), Gabriel Bîrjovanu (tenor).
Concertul va avea loc la Palatul Culturii, în Sala Voievozilor, marți, 25 martie 2025, începând cu ora 19.00.
Bilete, pe site-ul organizatorului principal al acestui eveniment: Ateneul Național din Iași

27 martie-Unire, Istorie și Identitate
2025-03-27 15:00 - 17:00
În contextul sărbătoririi a 107 ani de la Unirea Basarabiei cu România, la Muzeul Unirii din Iași, în data de 27 martie, cu începere de la ora 15:00, se va desfășura evenimentul de lansare a campaniei „Adevărata Basarabie”, organizat de ATRAG (Asociația Tinerilor Români din Afara Granițelor) având drept partener Complexul Muzeal Național „Moldova” Iași, propunând un program ce include: atelier istoric; concurs de cultură generală.

„Personaje, elixire și poțiuni”.Eveniment dedicat lecturii și chimiei la Muzeul „Poni-Cernătescu”
2025-03-29 10:00 - 12:30
Muzeul Științei și Tehnicii „Ștefan Procopiu” din cadrul Complexului Muzeal Național „Moldova” Iași, în colaborare cu Școala Gimnazială nr. 7 din Botoșani, organizează un ciclu de evenimente care îmbină lumea lecturii și fascinantele experimente chimice, oferind participanților o experiență interactivă, educativă și captivantă.
„Aceste întâlniri vor fi o oportunitate excelentă de a învăța într-un mod interactiv și de a descoperi conexiuni surprinzătoare între lectură și știință”, declară Andrei Apreotesei, manager Palatul Culturii – Complexul Muzeal Național „Moldova” Iași.
Primul eveniment va avea loc sâmbătă, 29 martie 2025, la ora 10.00, la Muzeul „Poni-Cernătescu” (Str. Mihail Kogălniceanu nr. 7B, Iași).
Programul va include:
• Lectură publică – „Personaje, elixire și poțiuni”, cu participarea elevilor de la Cercul de lectură „Unde fugim de acasă?” al Școlii Gimnaziale nr. 7 din Botoșani, care vor explora povești fascinante despre personaje și substanțe misterioase, întâlnite în literatura clasică și modernă;
• Experimente chimice inedite, realizate în cadrul laboratorului amenajat în expoziția permanentă a Muzeului „Poni-Cernătescu”, care vor aduce în prim-plan magia științei chimice și vor completa experiența lecturii.
Coordonatorii acestui proiect sunt dr. Oana Florescu, muzeograf la Muzeul „Poni-Cernătescuˮ și prof. Carcea Loredana, Școala Gimnazială nr. 7, Botoșani.

„Concert la Palat”: MAESTO Liviu Prunaru
2025-04-01 19:00 - 20:00
Complexul Muzeal Național „Moldova” Iași, în parteneriat cu Ateneul Național din Iași organizează un nou eveniment sub genericul „Concert la Palat”: „Maestro”, susținut de violonistul Liviu Prunaru.
Concertul va avea loc la Palatul Culturii, în Holul de Onoare, marți, 1 aprilie 2025, începând cu ora 19.00.
Bilete, pe site-ul organizatorului principal al acestui eveniment: Ateneul Național din Iași

Concert la Palat: „Trio Instrumental”
2025-04-02 18:30 - 20:00 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Opera Națională Română Iași, invită publicul la un nou eveniment din seria „Concert la Palat”: „Trio Instrumental”.
Evenimentul va avea loc miercuri, 2 aprilie 2025, de la ora 18:30, în Holul de Onoare al Palatului Culturii din Iași.
Interpretează:
Radu Cotoman – vioară;
Emerich Ghercă – violoncel;
Ciprian Oloi – pian.
Programul cuprinde lucrări din creația compozitorilor: E. Granados, G. Fauré, P.I. Ceaikovski, C. Dimitrescu, C. Saint-Saëns, A. Dvorák, J. Massenet, D. Sostakovici, J. Hubay, F. Chopin.
Detalii și bilete, pe site-ul organizatorului principal al acestui eveniment: Opera Națională Română Iași

„Mineral Expo” revine la Palatul Culturii: Heliodorul - vedeta ediției din aprilie 2025
2025-04-04 10:00 - 2025-04-06 18:00 | Palatul Culturii – Muzeul Științei și Tehnicii „Ștefan Procopiu”
Complexul Muzeal Național „Moldova” Iași, în colaborare cu Asociația „Mineral Expo”, invită publicul la o nouă ediție „Mineral Expo”, eveniment dedicat pasionaților de cristale și bijuterii, organizat în perioada 4 – 6 aprilie 2025, la Palatul Culturii, în spațiul Muzeului Științei și Tehnicii „Ștefan Procopiu”.
Vizitatorii vor avea ocazia să admire o selecție impresionantă de minerale, pietre semiprețioase și bijuterii, dar și să achiziționeze elemente deosebite din rubine, safire, smaralde, ametiste, opale.
Piesa centrală a expoziției este un cristal de Heliodor de 980 de carate, o adevărată raritate în colecțiile private: „O varietate de beril, Heliodorul impresionează prin nuanțele sale aurii, de la galben deschis la auriu intens, datorate prezenței fierului în structura sa cristalină. Numele său provine din grecescul «helios», care înseamnă «soare», și «doron», care înseamnă «dar», reflectând strălucirea pe care această piatră o emană”, detaliază Francisc Covaci, președintele Asociației „Mineral Expo”.
Expoziția cu vânzare poate fi vizitată între orele 10.00 și 18.00, intrarea la acest eveniment fiind liberă. „Vă invităm să cunoașteți oameni pasionați de știință și de frumusețea cristalelor și să vă bucurați de o experiență fascinantă în acest acest domeniu”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Conceptul „Mineral Expo” își propune să aducă împreună iubitorii de frumos, bijutieri, creatori de hand made și mineralogi. Pentru informații suplimentare, accesați www.mineralexpo.ro.

„Ouă încondeiate” pe Esplanada Palatului Culturii din Iași - Ediţia a XXIV-a, 5 - 6 aprilie 2025
2025-04-05 10:00 - 2025-04-06 17:00
UPDATE: Date fiind condițiile meteorologice nefavorabile, evenimentul se va desfășura în Holul de Onoare al Palatului Culturii:
Sâmbătă, 5 aprilie 2025: 10.00 – 20.00
Duminică, 6 aprilie 2025: orele 10.00 – 18.00
Muzeul Etnografic al Moldovei din cadrul Complexului Muzeal Naţional „Moldova” Iaşi, în parteneriat cu Primăria Municipiului Iaşi și Asociația „ART – Meșteșugurile Prutului” Iași, invită publicul la manifestarea interactivă „Ouă încondeiate. Expoziţie. Atelier. Vânzare”, desfășurată în zilele de 5 și 6 aprilie 2025, la Palatul Culturii.
Cea de-a XXIV-a ediţie a acestui eveniment de tradiție, organizat în perioada premergătoare Sărbătorilor Pascale, readuce în atenția publicului meșteri consacrați, care vor expune ouă realizate în diverse tehnici (monocrome, policrome în tehnica băilor de culoare, cu desen în relief și împodobite cu mărgele), cu variate motive ornamentale.
Meșterii încondeietori participanți la această ediție sunt:• Liliana Nichitean – Moldovița, Suceava• Aurica Aneci – Paltinu, Vatra Moldoviței, Suceava• Aurelia Ciuvercă – Paltinu, Vatra Moldoviței, Suceava• Elena Buhalo – Paltinu, Vatra Moldoviței, Suceava• Elena Vereha – Paltinu, Vatra Moldoviței, Suceava• Geta Loba – Paltinu, Vatra Moldoviței, Suceava• Rodica Bărdăhan – Paltinu, Vatra Moldoviței, Suceava• Victoria Fundiur – Rădăuți, Suceava• Maria și Ion Gorban – Lupcina, Ulma, Suceava• Ileana Hotopilă– Lupcina, Ulma, Suceava• Doina Moroșan – Horodnic de Sus, Suceava• Celica Nistor – Rogojești, Mihăileni, Botoșani• Ana-Maria Zăbavă și Ecaterina Zăbavă – Parohia Bodești, Scânteia, Iași• Gianina Ursu – Iași.
Publicul va regăsi în acest cadru chișițe pentru încondeiere, precum și obiecte cu temă religioasă (icoane, troiţe miniaturale, cruci de mână) și coşuri realizate din răchită şi din sfoară. Universul tradițional, specific perioadei Pascale, este completat de următorii meșteri, grupați în funcție de domeniul ilustrat:
Împletituri din nuiele și din fibre textile• Valentin Matraș – Vorona, Botoșani• Ema Pavăl – Plopeni, Suceava• Silvia Cozmîncă – Iași
Icoane• Cecilia Hăisan – Piatra Neamț, Neamț• Valentina Acasandrei – Iași
Prelucrarea lemnului• Cramariuc Florin – Șcheia, Suceava• Apalaghiei Sonia și Maricel – Hulub, Dângeni, Botoșani.
Deschiderea oficială a evenimentului va avea loc sâmbătă, 5 aprilie 2025, de la ora 11.00.
Vă așteptăm cu drag!

Lansare de carte la Muzeul Memorial „Mihail Kogălniceanu”
2025-04-05 12:00 - 14:00
Complexul Muzeal Național „Moldova” Iași și Societatea Scriitorilor Fără Frontiere din Iași vă invită la evenimentul de lansare a volumului de poezie „N-am vrut să zbor”, semnat de Adnana Popa. Evenimentul va avea loc sâmbătă, 05 aprilie 2025, ora 12.00, la Muzeul Memorial „Mihail Kogălniceanu” (Str. Mihail Kogălniceanu, nr. 11). Cartea, apărută la Editura AUTOGRAF, Piatra Neamț, va fi prezentată de Elena Mândru, președintele Societății Scriitorilor Fără Frontiere.
Programul va include: Alocuțiune susținută de prof. Paraschiva Abutnăriței cu ocazia împlinirii a 15 ani de la înființarea revistei „Moldova Literară”; „De la inimă la suflet” – poezii recitate de membrii și invitații Societății Scriitorilor Fără Frontiere; „Să cântăm cu foc” – moment artistic susținut de Cristian Harhătă; „Umorul primăvăratic” în interpretarea lui Doru Melnic.
„Vă așteptăm cu drag pentru a celebra împreună cu scriitorii și iubitorii de literatură un eveniment dedicat cuvântului și emoției autentice”, declară Andrei Apreotesei, manager Palatul Culturii – Complexul Muzeal Național „Moldova” Iași.
Moderatori: Elena Mândru și muzeograf Mihaela Tudose.

„Concert la Palat”: „Che tango che” - Andrei Yvan, Maria Tovba, Radu Cotoman, Emerich Ghercă, Ciprian Oloi și Andrei Oloieri
2025-04-08 19:00 - 20:00
Complexul Muzeal Național „Moldova” Iași, în parteneriat cu Ateneul Național din Iași organizează un nou eveniment sub genericul „Concert la Palat”: „Che tango che”, susținut de Andrei Yvan, Maria Tovba, Radu Cotoman, Emerich Ghercă, Ciprian Oloi și Andrei Oloieri.
Concertul va avea loc la Palatul Culturii, în Holul de Onoare, marți, 8 aprilie 2025, începând cu ora 19.00.
Detalii și bilete, pe site-ul organizatorului principal al acestui eveniment: Ateneul Național din Iași.

„Vocile primăverii” Recital vocal-instrumental la Palatul Culturii
2025-04-10 17:00 - 18:00
Complexul Muzeal Național Moldova Iași, în parteneriat cu Universitatea Națională de Arte „George Enescu” Iași – Facultatea de Interpretare, Compoziție și Studii Muzicale Teoretice propune o nouă oportunitate de delectare muzicală a publicului ieșean.
Evenimentul „Vocile primăverii” ce va avea loc joi, 10 aprilie 2025, ora 17.00, în Sala „Henri Coandă” a Palatului Culturii, aduce în lumina reflectoarelor recitalul vocal-instrumental susținut de studenții Facultății de Interpretare, Compoziție și Studii muzicale teoretice, sub îndrumarea prof. univ. dr. Cristina Simionescu Fântână, conf. univ. dr. Doina Dimitriu Ursache, conf. univ. dr. Vasilica Stoiciu Frunză, conf. univ. dr. Brîndușa Tudor, lect. univ. dr. Cosmin Marcovici, lect. univ. dr. Ina Cristea, cda. dr. Daniela Maria Dumitru și cda dr. Ciprian Oloi.
„Acest eveniment muzical este o oportunitate excelentă pentru publicul din Iași de a susține tinerii artiști și de a se bucura de o seară muzicală de înaltă calitate, într-un cadru emblematic al orașului”, declară Andrei Apreotesei, manager Complexul Muzeal Național „Moldova” Iași.
Programul include o listă generoasă de lucrări din creația compozitorilor: G. Carissimi, G.B. Pergolesi, G.F. Händel, W.A. Mozart, G. Dima, A. Stoia, ce vor bucura auditoriul prin interpretarea studenților Valeria Alexeiciuc, Maria Băicănescu, Elena Corfu, Andreea Dumitran, Anda Mazilu, Teodora Păiuș, Alexandra Spiridon, Andreea Ichim, Cosmin Butnaru, Alexandru Ipatov, Cristi Roman, Maxim Asandi, acompaniați la pian de conf. univ. dr. Vasilica Stoiciu Frunză, conf. univ. dr. Brîndușa Tudor, lect. univ. dr. Ina Cristea și cda dr. Ciprian Oloi.
Intrarea este liberă, în limita locurilor disponibile!

„Youth International Musical Piano and Chamber Music Performance”: Recital la Palatul Culturii
2025-04-12 16:00 - 17:30
Complexul Muzeal Național „Moldova” Iași, în parteneriat cu Universitatea Națională de Arte „George Enescu” Iași – Facultatea de Interpretare, Compoziție și Studii Muzicale Teoretice, invită publicul să se bucure de o nouă întâlnire cu muzica, în cadrul proiectului „Youth International Musical Piano and Chamber Music Performance”.
Un eveniment special, menit să încununeze rezultatele massterclass-ului organizat la Iași în perioada 1 – 14 aprilie 2025, recitalul susținut de studenții participanți la aceste cursuri pianistice intensive va avea loc sâmbătă, 12 aprilie 2025, începând cu ora 16.00, în Sala „Henri Coandă” de la Palatul Culturii.
„Vă invităm la Palatul Culturii, să cunoașteți acești tineri deosebiți, reuniți la Iași de pasiunea pentru muzică și să vă bucurați de talentul și de entuziasmul lor”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Cea de-a II-a ediție a proiectului Youth International Musical Piano and Chamber Music Performance, derulată în cadrul ERASMUS+ BIP Project, reunește opt profesori de prestigiu din academii europene și 15 studenți internaționali, oferindu-le oportunitatea de a participa la masterclass-uri, sesiuni intensive de studiu, conferințe tematice și recitaluri. Profesorii invitați sunt Frank – Immo Zichner (Germania), Eugenio Catone (Italia), Łukasz Dębski (Polonia), Mariam Kharatyan (Norvegia), Giulio Potenza (Italia), Dragos Andrei Cantea (Norvegia/ România), Ana Telles (Portugalia), Ioana Stănescu (România).
„Obiectivul principal al proiectului este dezvoltarea artistică a tinerilor pianiști prin mentorat internațional și schimb de experiențe pedagogice. Evenimentul promovează cooperarea educațională europeană și diversitatea abordărilor interpretative, consolidând legăturile dintre profesori și studenți”, precizează lect. univ dr. Ioana Stănescu, inițiatoarea si coordonatoarea acestui proiect.
Intrarea la acest eveniment este liberă, în limita locurilor disponibile.
Vă așteptăm cu drag!

DE PAȘTI PALATUL CULTURII ESTE DESCHIS
2025-04-18 09:00 - 2025-04-22 22:00 | Palatul Culturii – Săli reprezentative
Cunoscând interesul publicului pentru vizitele culturale, în familie, cu prietenii, sau chiar individual, în perioada Sărbătorilor Pascale, vă invităm să vizitați sălile reprezentative din Palatul Culturii, deschise în fiecare zi între orele 09.00 și 22.00, precum și un exponat unic, o expoziție temporară și două instalații interactive care fac parte din strategia de accesibilizare și gamificare:
• Sala Voievozilor• Sala „Henri Coandă”• Holul de Onoare• Monoxila Moldovei, cea mai mare ambarcațiune de acest tip descoperită până în prezent pe teritoriul Moldovei istorice• Expoziția „145 de ani de relații diplomatice între România și Italia”• „Văzduh”, sculptură semnată de Virgil Scripcariu – Luna Sculptorilor Români 2025 (ediția a V-a)• Instalația interactivă „Scanează-ți emoțiile”• Dispozitivul holografic „Ion D. Berindei – Ghidul virtual al Palatului Culturii”.
„Așteptările voastre ne inspiră! Tocmai de aceea, am pus la cale un program special care să vă surprindă plăcut, să vă dea ocazia să intrați în contact cu frumusețea deosebită a acestui edificiu simbolic pentru cultura și civilizația românească, o atracție de neratat pentru cei care se află în Iași în această sfântă perioadă!”, declară Andrei Apreotesei, managerul Palatului Culturii.
Biletele pot fi achiziționate exclusiv online, la prețul de 20 Ron/ persoană, accesând link-ul: https://muzeu.ro/museums/tur-hol-de-onoare-palatul-culturii-iasi
Paști Binecuvântat!

Concert la Palat: „Enescu et La Belle Époque”, susținut de pianista Raluca Știrbăț
2025-04-24 19:00 - 20:00 | Palatul Culturii – Sala „Henri Coandă”
Complexul Muzeal Național „Moldova” Iași, în parteneriat cu Ateneul Național din Iași organizează un nou eveniment sub genericul „Concert la Palat”: „Enescu et La Belle Époque”, susținut de pianista Raluca Știrbăț.
Evenimentul va avea loc joi, 24 aprilie 2025, începând cu ora 19.00, în Sala „Henri Coandă” de la Palatul Culturii.
Programul concertului va include lucrări semnate de Enescu, Ravel și Debussy, oferind o incursiune captivantă în universul sonor al marilor compozitori.
Bilete, pe site-ul organizatorului principal al acestui eveniment: Ateneul Național din Iași

Lansarea volumului „Artă naivă din România. Colecția autorilor”
2025-04-25 14:00 - 17:00
Muzeul Etnografic al Moldovei din cadrul Complexului Muzeal Național „Moldova” Iași invită publicul să participe la evenimentul de lansare a volumului Artă naivă din România. Colecția autorilor semnat de reputații etnologi Ion H. Ciubotaru și Silvia Ciubotaru.
Lucrarea, apărută recent la Editura Palatul Culturii, oferă o perspectivă complexă asupra fenomenului care „ne poartă paşii într-un univers al «făgăduinţei», în care ne regăsim visele cele mai frumoase ale copilăriei”. Având reprezentanți în mai toată țara, mulți dintre ei recunoscuți la nivel internațional, cu lucrări prezente în muzee și în colecții particulare din țară și din străinătate, pictura naivă românească „este dominată de obsesia spaţiului sacru al satului din inimă, al microcosmosului magic din jurul vetrei materne. Legaţi prin acelaşi statut estetic şi antropologic, pictorii naivi de la noi, ca şi cei din alte comunităţi contemporane, au pornit în căutarea paradisului pierdut, descoperindu-l, asemenea înaintaşilor (André Bauchant, Camille Bombois, Séraphine Louis, Henri Rousseau, Louis Vivin ş.a.), în străfundurile genuine ale propriei sensibilităţi”.
„Vă invităm să celebrăm împreună frumusețea artei naive românești și să descoperim poveștile din spatele culorilor și formelor!” declară Andrei Apreotesei, manager Palatul Culturii – Complexul Muzeal Național „Moldova” Iași.
Evenimentul va avea loc vineri, 25 aprilie 2025, ora 14.00, în sala de expoziții temporare a Muzeului Etnografic al Moldovei, unde vor fi expuse și cele peste 70 de lucrări de pictură naivă ajunse în patrimoniul muzeului prin bunăvoința autorilor volumului.

Conferința „Istoria filmului. De la idee la premieră"
2025-04-26 13:00 - 16:00
Muzeul Unirii din cadrul Complexului Muzeal Național „Moldova” Iași invită publicul la conferința cu tema „Istoria filmului. De la idee, la premieră”, care va avea loc sâmbătă, 26 aprilie 2025, de la ora 13.00.
Dedicat pasionaților de cinematografie, evenimentul constituie o oportunitate de a interacționa cu profesioniști din industria de film: regizorul și producătorul Cristian Prisecaru, compozitoarea de muzică de film Mirela Niță și make-up artist Alice Roman.
„Continuăm seria evenimentelor adresate publicului pasionat de cultură cu această conferință dedicată cinematografiei și creatorilor de film, care va avea loc în atmosfera înnobilată de istorie a Muzeului Unirii”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Publicul va avea ocazia să afle detalii despre modul în care se realizează un film, de la Cristian Prisecaru, regizor cu o experiență de peste 25 de ani în industria de divertisment (film, televiziune și spectacole). De asemenea, invitatele Mirela Niță – câștigătoarea din anul 2020 a trofeului „Best Ambient Track” (oferit de Producers Music Association din Los Angeles) și Alice Roman, artistă specializată pe machiaj, vor împărtăși amănunte specifice departamentelor de muzică și machiaj de film.
La acest eveniment, intrarea este liberă, în limita locurilor disponibile.
Vă așteptăm cu drag!

Concert la Palat: „Zâmbetul Muzicii” - Teodora Gheorghiu și Sergiu Tuhuțiu
2025-04-29 19:00 - 20:00 | Holul de Onoare – Palatul Culturii din Iași
Complexul Muzeal Național „Moldova” Iași, în parteneriat cu Ateneul Național din Iași vă invită la un nou eveniment sub genericul „Concert la Palat”: „Zâmbetul Muzicii”, susținut de soprana Teodora Gheorghiu și pianistul Sergiu Tuhuțiu.
Evenimentul va avea loc marți, 29 aprilie 2025, începând cu ora 19.00, în Holul de Onoare al Palatului Culturii.
Detalii și bilete, pe site-ul organizatorului principal al acestui eveniment: Ateneul Național din Iași
